**Dôvodová správa**

1. **Všeobecná časť**

Na rokovanie Národnej rady Slovenskej republiky sa predkladá návrh zákona, ktorým sa dopĺňa zákon č. 543/2002 Z. z. o ochrane prírody a krajiny v znení neskorších predpisov.

Cieľom predkladaného návrhu zákona je ukončenie prevodu pozemkov v správe Slovenského pozemkového fondu a správcu lesného majetku vo vlastníctve štátu do správy správ národných parkov po uskutočnení zonácie a tiež opätovné vrátenie pozemkov zo správy národných parkov Muránska planina, Slovenský kras a Veľká Fatra do správy Slovenského pozemkového fondu a správcu lesného majetku vo vlastníctve štátu.

Navrhuje sa, aby zákon nadobudol účinnosť dňom 1. júla 2025.

Predložený návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

1. **Osobitná časť**

**K čl. I**

*(zákon č. 543/2002 Z. z.)*

1. Zrušenie odseku 6 v § 104i, aby do budúcna neprechádzali pozemky a nehnuteľnosti v správe Slovenského pozemkového fondu a správcu lesného majetku vo vlastníctve štátu po uskutočnení zonácie do pôsobnosti správ národných parkov.
2. Doplnenie § 104l, ktorým sa vrátia pozemky v správe správ národných parkov Muránska planina, Slovenský kras a Veľká Fatra, ktoré boli prevedené podľa § 104i do správy Slovenského pozemkového fondu a správcu lesného majetku vo vlastníctve štátu.

**K čl. II**

Navrhuje sa účinnosť zákona na 1. júla 2025.